FUONJI 14
Iraŋo Were Nitye gi Kitipa pa Ji ma Jolamo Go i Piny?
1. Iraŋo chango Were oyero Joyisirayiri bedo ji pere?
Were chango oyero nyikway Ibulayimu to loko jo nono achiel, rumachien to miyo jo chik. Olwoŋo nono no ni “Isirayiri” aka jo kende amoido joŋeyo nger motire ma lamo Were. Were omiyo kir jo wach pere. (Zabul 147:19, 20) Ri ameno, ji ma nonin jye oido jonyalo limo silwany wok kwoŋ Isirayiri.
Were oyero Joyisirayiri bedo wajulizi pere. Gikipiny ma mako kwoŋ jo nyutho ni ji jolimo silwany ka joluwo chik pa Were. (Chik 4:6) Ri ameno, luwo kwoŋ Joyisirayiri, ji ma nonin megi oido jonyalo ŋeyo Were maradyeri.
2. Iraŋo Jokristo maradyeri joripo bedo i kitipa achiel?
Hongo otundo to Jehova weyo ameno tiyirok gi Joyisirayiri, to chako tiyirok gi Jokristo ayino. (Mathayo 21:43; 23:37, 38) Konon Jokristo maradyeri ama jobedo Wajulizi pa Jehova, ma kiweno Joyisirayiri.
Yesu obino ochano jofuonjirok pere i kitipa achiel to miyo jo tich ma fuonjo wach maber ma mako kwoŋ Ker pa Were i piny gipi. (Mathayo 10:7, 11; 24:14; 28:19, 20) Tich me fuodi kadho yuwaŋe i ndelo me marumachien, aka chiegin kir rumo. Jehova oriwo ji matoth swa wok inoni jye aka onyo jolamo go iyadyeri; gino oido fuodi kotimereye wok chon. (Menyirok 7:9, 10) Jokristo maradyeri jonitye i kitipa achiel aka jokonyere. I chokirok pajo, jofuonjere gimoro achiel i piny gipi.
3. Wajulizi pa Jehova ma jonitye pama jochako nedi?
Wajulizi pa Jehova jochako i oro ma 1870. Jochako pa jofuonjirok ma Baibul to jodwaro adyeri moido orwenyo. Oido joŋeyo ni chango Yesu Kristo ooro Jokristo maradyeri tito wach maber ma mako kwoŋ Ker pa Were. Ameno to jochako tito wach no gi men i piny gipi. I oro ma 1931, ochaki lwoŋo jo ni Wajulizi pa Jehova.
4. Wajulizi pa Jehova jolimo nedi tel?
Munyo Yesu otyeko tho, Jokristo maradyeri i piny gipi oido jolimo tel wok kwoŋ jokitipa ma jotero tel, aka jokitipa no oido jotero Yesu paka jatel pajo. (Tim 16:4, 5) Kiri konon Wajulizi pa Jehova jolimo tel wok kwoŋ jokitipa ma jotero tel i piny gipi. Jokitipa no ama joneno ni tich matimere i ofisi pa Wajulizi pa Jehova i piny mopokere opokere kadho maber. I ofisi no akamiwir’iye kitawin ma tito Baibul i dhudhok makalo 600, tipoko ri ji i piny gipi. Wajulizi pa Jehova jonitye i kitipin mathindhothindho ma kalo 110,000 i piny gipi, aka jojye jofuonjere gimoro achiel wok kwoŋ jokitipa ma jotero tel. Kis kitipa n’iye chwo ma jotiyo pa jokwath ma kitipa. Chwo no joni gi mar aka jodewo swa kwoŋ roombo pa Were.
Wajulizi pa Jehova ochan jo tito wach maber kodi loko ji jofuonjirok pa Yesu. Paka jomoor pa Yesu chango jotimo, wabende wafuonjo ji i pechin pajo. (Tim 20:20) Aka joma jomito fuonjirok adyeri manitye i Baibul, wafuonjo jo nono. To Wajulizi pa Jehova jokobedo abeda kitipa ma din. Wabedo wutimere gi nyimere kendo wani gi Bawan momaro wan. Kis dhano dewo kwoŋ nyawote. (2 Jothesalonika 1:3) Wajulizi pa Jehova a joma joloyo bedo gi kisangala i piny, rupiri jotimo gima Were mito kendo jokonyo joman.
lua_Latn luo_Latn luo_Latn luo_Latn luo_Latn luo_Latn luo_Latn luo_Latn quy_Latn luo_Latn lus_Latn luo_Latn luo_Latn